98/483/EY: Komission päätös, tehty 20 päivänä heinäkuuta 1998, ekologisista arviointiperusteista yhteisön ympäristömerkin myöntämiseksi astianpesukoneille (tiedoksiannettu numerolla K(1998) 2102) (ETA:n kannalta merkityksellinen teksti)



Virallinen lehti nro L 216 , 04/08/1998 s. 0012 - 0016



KOMISSION PÄÄTÖS, tehty 20 päivänä heinäkuuta 1998, ekologisista arviointiperusteista yhteisön ympäristömerkin myöntämiseksi astianpesukoneille (tiedoksiannettu numerolla K(1998) 2102) (ETA:n kannalta merkityksellinen teksti) (98/483/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon yhteisön ekotuotemerkin myöntämisjärjestelmästä 23 päivänä maaliskuuta 1992 annetun neuvoston asetuksen (ETY) N:o 880/92 (1), ja erityisesti sen 5 artiklan 1 kohdan toisen alakohdan, sekä katsoo, että asetuksen (ETY) N:o 880/92 5 artiklan 1 kohdan ensimmäisessä alakohdassa säädetään, että yhteisön ekotuotemerkin myöntämisehdot määritellään tuoteryhmittäin, asetuksen (ETY) N:o 880/92 10 artiklan 2 kohdassa säädetään, että tuotteen ympäristövaikutukset on arvioitava tuoteryhmäkohtaisten erityisperusteiden pohjalta, komissio vahvisti päätöksellä 93/431/ETY (2) ekologiset arviointiperusteet yhteisön ekotuotemerkin myöntämiseksi astianpesukoneille; kyseisen päätöksen 3 artiklan mukaisesti arviointiperusteiden voimassaoloaika päättyi 30 päivänä kesäkuuta 1996, on tarkoituksenmukaista tehdä uusi päätös tätä tuoteryhmää koskevista ekologisista arviointiperusteista, jotka ovat voimassa kolmen vuoden ajan edellisten arviointiperusteiden voimassaoloajan päätyttyä, jotta astianpesukoneiden valmistajat ja maahantuojat voivat osallistua yhteisön ympäristömerkin myöntämisjärjestelmään, on syytä tarkistaa päätöksellä 93/431/ETY vahvistettuja arviointiperusteita, jotta energiankulutuksen testausmenetelmät ja luokittelu sekä pesu- ja kuivaustulos ilmaistaan tavalla, joka on yhdenmukainen neuvoston direktiivin 92/75/ETY (3) täytäntöönpanemisesta kotitalouksien astianpesukoneiden energiankulutuksen merkinnän osalta annetun komission direktiivin 97/17/EY (4) kanssa, ja jotta energian- ja vedenkulutusta koskevat vaatimukset mukautetaan tekniikan ja markkinoiden kehitykseen, komissio on asetuksen (ETY) N:o 880/92 6 artiklan säännösten mukaisesti kuullut tärkeimpiä etujärjestöjä neuvoa-antavassa foorumissa, ja tässä päätöksessä vahvistetut toimenpiteet ovat asetuksen (ETY) N:o 880/92 7 artiklalla perustetun komitean antaman lausunnon mukaiset, ON TEHNYT TÄMÄN PÄÄTÖKSEN: 1 artikla Tuoteryhmällä "astianpesukoneet" (jäljempänä "tuoteryhmä") tarkoitetaan seuraavia tuotteita: - yleisesti myynnissä olevat sähkökäyttöiset, kotitalouskäyttöön tarkoitetut astianpesukoneet. Laitteet, jotka voivat käyttää myös muita energialähteitä, kuten akkuja, tai joilla ei ole sisäistä lämmönlähdettä, eivät kuulu tuoteryhmään. 2 artikla Tuoteryhmän ympäristövaikutukset ja käyttökelpoisuus arvioidaan liitteessä esitettyjen erityisten ekologisten arviointiperusteiden pohjalta. 3 artikla Tuoteryhmän määritelmä ja tuoteryhmää koskevat ekologiset arviointiperusteet ovat voimassa kolmen vuoden ajan perusteiden hyväksymistä seuraavan kuukauden ensimmäisestä päivästä alkaen. 4 artikla Hallinnollisiin tarkoituksiin tälle tuoteryhmälle annetaan tunnusnumero 002. 5 artikla Tämä päätös on osoitettu kaikille jäsenvaltioille. Tehty Brysselissä 20 päivänä heinäkuuta 1998. Komission puolesta Ritt BJERREGAARD Komission jäsen (1) EYVL L 99, 11.4.1992, s. 1 (2) EYVL L 198, 7.8.1993, s. 38 (3) EYVL L 118, 7.5.1997, s. 1 (4) EYVL L 297, 13.10.1992, s. 16 LIITE YLEISET PERIAATTEET Saadakseen ympäristömerkin astianpesukoneen on täytettävä tässä liitteessä esitetyt arviointiperusteet, joiden avulla pyritään edistämään: - energiankäytöstä ympäristölle aiheutuvien vahinkojen tai vaarojen (ilmaston lämpeneminen, happamoituminen, uusiutumattomien luonnonvarojen ehtyminen) rajoittamista energiankulutusta vähentämällä, - luonnonvarojen käytöstä ympäristölle aiheutuvien vahinkojen rajoittamista vedenkulutusta vähentämällä, - veden saastumisen rajoittamista pesuaineiden kulutusta vähentämällä. Arviointiperusteilla edistetään myös parhaiden käytäntöjen toteuttamista ja lisätään kuluttajien ympäristötietoisuutta. Lisäksi merkitsemällä muoviosat edistetään niiden kierrätystä. ENSISIJAISET ARVIOINTIPERUSTEET 1. Energian säästäminen Vähintään kymmenen hengen astiaston astianpesukoneen energiatehokkuusindeksin, joka on määritelty komission direktiivin 97/17/EY liitteessä IV, on oltava pienempi kuin 0,76 käytettäessä samaa EN 50242 -testausmenetelmää ja ohjelmaa kuin direktiivissä 97/17/EY. Tällöin laite hyväksytään jompaankumpaan direktiivin 97/17/EY liitteessä IV tarkoitetuista energiatehokkuusluokista A tai B. Vähemmän kuin kymmenen hengen astiaston astianpesukoneen energiatehokkuusindeksin, joka on määritelty direktiivin 97/17/EY liitteessä IV, on oltava pinempi kuin 0,88 käytettäessä samaa EN 50242 -testausmenetelmää ja ohjelmaa kuin direktiivissä 97/17/EY. Tällöin laite hyväksytään johonkin direktiivin 97/17/EY liitteessä IV tarkoitetuista energiatehokkuusluokista A, B tai C. 2. Veden säästäminen Astianpesukoneen vedenkulutuksen (joka ilmaistaan yksikkönä W(mitattu)) on oltava pienempi tai yhtä suuri kuin jäljempänä olevassa yhtälössä määritetty kynnysarvo: W(mitattu) ≤ 0,6 s + 11,2 jossa W(mitattu) = astianpesukoneen mitattu vedenkulutus litroina ohjelmaa kohti lähimpään kymmenykseen pyöristettynä, s = astianpesukoneen vakioastiaston koko. Vedenkulutus mitataan käyttämällä samaa EN 50242 -testausmenetelmää ja ohjelmaa kuin direktiivissä 97/17/EY. 3. Pesuaineen liiallisen käytön ehkäiseminen Laitteen pesuaineen annostelijassa on oltava selkeät määrälliset merkinnät, joiden perusteella laitteen käyttäjä pystyy määrittämään käytettävän pesuaineen määrän pestävien astioiden tyypin, määrän ja likaisuuden mukaan (ks. myös 5.1.g kohta). PARHAIDEN KÄYTÄNTÖJEN PERUSTEET 4. Laitteen suunnittelu 1. Laitteen on oltava suunniteltu siten, että sen käyttäjä pystyy valitsemaan ohjelman, jolla vakiotäyttömäärä on pestävissä pesuaineilla, jotka toimivat parhaimmin alle 65 °C:n lämpötiloissa, esimerkiksi lämpötiloissa 55 °C tai 50 ° C. 2. Laitteissa on oltava selkeät merkinnät, joista käy ilmi käytettävissä olevien ohjelmien asetukset (esimerkiksi vakio, alhainen lämpötila, puolitäyttö, vähän tai hyvin likaiset astiat jne.) 3. Tarvittaessa laitteen suolan annostus on pystyttävä säätämään paikallisen vedenkovuuden mukaan, ja laitteessa on oltava suolan täyttömäärän osoitin. 5. Käyttöohjeet Laitteen ostajalle on annettava käyttöopas, jossa annetaan ohjeet ympäristöä säästävästä käytöstä ja erityisesti: 1. suositukset kulutuksen kannalta parhaasta mahdollisesta energian, veden ja laitteessa käytettävien aineiden (pesuaine, suola jne.) käytöstä, mukaan lukien a) ohjeet astianpesukoneen oikeasta asentamisesta ja, jos kone käyttää kuumaa vettä, veden kuumentamiseen parhaimmin käytettävästä energialähteestä. b) ohje suolan annostuksesta paikallisen vedenkovuuden mukaan, jos suolaa on käytettävä, c) ohje käyttää konetta täydellä täyttömäärällä aina, kun se on mahdollista, d) suositus olla huuhtelematta astioita ennen niiden sijoittamista astianpesukoneeseen, e) ohjeet suosituimmasta tavasta käyttää mahdollista valinnaista vaihtoehtoa "esihuuhtelu", f) tiedot sellaisten pesuaineiden saatavuudesta, jotka toimivat parhaimmin alle 65 °C:n lämpötiloissa ja mahdollisesti säästävät energiaa, g) ohjeet pesuaineen annostuksen vaihtelemisesta pestävien astioiden tyypin, määrän ja likaisuuden mukaan (esimerkiksi puolen täyttömäärän pesuun tarvitaan vähemmän pesuainetta). Käyttöohjeissa on viitattava pesuaineen annostelijassa oleviin merkintöihin, h) tiedot astianpesukoneen eri ohjelmien energian- ja vedenkulutuksesta, jotta kuluttaja voi valita tarkoituksenmukaisen, vähiten energiaa ja vettä kuluttavan ohjelman, i) ohjeet siitä, että astianpesukonetta ei pitäisi jättää päälle, kun ohjelma on loppunut, mahdollisen energiahävikin takia. Käyttöoppaasta on käytävä ilmi käytettävissä olevien ohjelmien kesto, j) tiedot astianpesukoneen pesu- ja kuivatustuloksesta ja viittaus energiankulutuksen merkinnän luokkiin, k) ohjeet astianpesukoneen asianmukaisesta huollosta, mukaan lukien suodattimien säännöllinen puhdistus ja saostumien poisto, l) ilmoitus siitä, että edellä mainittujen astioiden laiminlyönti voi lisätä energian-, veden- ja/tai pesuaineenkulutusta ja näin ollen lisätä käyttökustannuksia ja johtaa huonompiin tuloksiin, 2. tiedot astianpesukoneen uusiokäyttöön ja/tai kierrätykseen kelpaavista osista ja materiaaleista, 3. ohje siitä, että poistaessaan astianpesukoneen käytöstä kuluttajan olisi otettava selvää sopivista jätteenkäsittelymahdollisuuksista ja käytettävä niitä. 6. Kierrätys Yli 50 gramman painoisissa muoviosissa on oltava pysyvä merkintä valmistusmateriaalista ISO 1043 -standardin mukaisesti. Tämä vaatimus ei koske ekstrudoituja muovimateriaaleja. LAITTEEN TOIMINNAN ARVIOINTIPERUSTEET 7. Pesutulos Astianpesukoneen pesutulosindeksin, joka on määritelty direktiivin 97/17/EY liitteessä IV, on oltava suurempi kuin 0,88 käytettäessä samaa EN 50242 -testausmenetelmää ja ohjelmaa kuin direktiivissä 97/17/EY. Tällöin astianpesukone hyväksytään johonkin direktiivin 97/17/EY liitteessä IV tarkoitetuista pesutulosluokista A, B tai C. 8. Kuivaustulos Astianpesukoneen kuivaustulosindeksin, joka on määritelty direktiivin 97/17/EY liitteessä IV, on oltava suurempi kuin 0,78 käytettäessä samaa EN 50242 -testausmenetelmää ja ohjelmaa kuin direktiivissä 97/17/EY. Tällöin astianpesukone hyväksytään johonkin direktiivin 97/17/EY liitteessä IV tarkoitetuista kuivaustulosluokista A, B tai C. 9. Melupäästöt Laitteen ilmassa kantautuva melu äänen voimakkuutena ilmaistuna ei saa ylittää 55dB (A) vapaasti seisovien mallien eikä 51 dB (A) upotettujen mallien osalta. Melutaso mitataan neuvoston direktiivin 86/594/ETY (1) mukaisesti käyttäen EN 50242 -standardissa määrättyjä standardeja. 10. Tiedot melusta Kuluttajalle on annettava selkeästi näkyvissä olevat tiedot koneen melutasosta astianpesukoneen energiankulutuksen merkinnän yhteydessä. Melutaso mitataan direktiivin 86/594/ETY mukaisesti käyttäen EN 50242 -standardissa määrättyjä standardeja. TESTAUS 11. Testauslaboratoriot Laitteet testataan ympäristömerkin hakijan kustannuksella laboratorioissa, jotka täyttävät EN 45001 -standardeissa esitetyt yleiset vaatimukset ja joilla on kokemusta astianpesukoneiden testauksesta. KULUTTAJILLE ANNETTAVAT TIEDOT Seuraavan tekstin on oltava mahdollisimman hyvin näkyvissä (mahdollisuuksien mukaan ympäristömerkin vieressä): - Tuotteelle on myönnetty Euroopan unionin ympäristömerkki, koska tuote on energian- ja vedenkulutukseltaan taloudellinen. - Käyttöohjeessa on lisätietoja ympäristövaikutusten vähentämisestä. (1) EYVL L 344, 6.12.1986, s. 24.